Nicki Bille klar til cupfinalen
Det skriver Adressa. - Nicki Bille er spilleklar. Han har deltatt i alt hele uken, men mer og mer fysisk. Det er veldig overraskende etter at han var avskrevet, men nå er han klar, sier assistenttrener Bård Wiggen til lokalavisen. Det var i siste serierunde, mot Lillestrøm, at dansken landet forkjært og pådro seg en smell i skulderen. Alle, inkludert spissen selv, var sikker på at skaden satte han ut av cupfinalen. - Leddbåndet er røket i skulderen. Jeg skal til undersøkelse på sykehus i Trondheim. Jeg frykter det tar seks uker før jeg i det hele tatt kan trene igjen, sa Nicki Bille Nielsen. Forrige fredag kom kontrameldingen: Dansken kan likevel rekke kampen. - Det er helt sykt at han er tilbake nå. Jeg hadde ingen forventninger om at han skulle være tilbake på feltet i dag, sa Rosenborgs fysioterapeut Haakon Schwabe til RBK.no. - Hva skal til for at Nicki skal være kampklar til cupfinalen? - Først og fremst må han spille fotball, og det er han allerede i gang med. Det andre handler om smerte. Han må tåle å gå i dueller og han må stole på skulderen sin. Og to dager før oppgjøret på Ullevaal ble dansken friskmeldt.- Det er den verste skaden i karrieren, sa RBK-spissen etter kampen mot Lillestrøm og utdypet: - Benknoken står opp, og jeg mister både cupfinalen og landskampen mot Norge. Seriesølv her i kveld i tillegg. Det føles forferdelig, sier Nicki Bille Nielsen til VG.
Rosenborg-spiss Nicki Bille Nielsen ble friskmeldt fredag, og er dermed spilleklar til søndagens cupfinale mot Molde.